**ЎЗБЕКИСТОН-МИСР:**

***ўзаро манфаатли алоқаларни фаоллаштириш йўлида***

Бугун Ўзбекистон Республикаси Иқтисодиёт ва саноат вазирининг ўринбосари Сохиб Саифназаров Миср Араб Республикаси Савдо ва саноат вазирининг ўринбосари Ахмед Таха бошчилигидаги делегацияни қабул қилди. Учрашувда вазир ўринбосари икки мамлакат савдо-иқтисодий, айниқса, бизнес борасидаги муносабатлар йил сайин кенгайиб бораётганини, бунга Миср Араб Республикаси Президенти А.ас-Сисининг ўтган йилги юртимизга ташрифи ҳам ўзига хос туртки бўлганини алоҳида таъкидлади.

Вазир ўринбосари Ўзбекистонга инвестиция киритиш борасида яратилаётган шарт-шароитлар, жумладан, хорижий тадбиркорларнинг бу юртга қизиқишларини орттириш мақсадида валюта конвертацияси масалалари ўз ечимини топганлигини, замонавий логистика марказларининг барпо этилиши, зиёрат туризмини ривожлантириш, шунингдек, транспорт коридорларининг яратилиши билан боғлиқ масалалар юзасидан батафсил маълумот берди.

Миср Араб Республикаси делегацияси раҳбари, Савдо ва саноат вазирининг ўринбосари Ахмед Таха ҳам, ўз навбатида, икки мамлакатнинг манфаатли муносабатларини кенгайтиришда, фармацевтика, тўқимачилик, озиқ-овқат, қурилиш материаллари саноати, зиёрат туризми каби йўналишларда ҳали очилмаган имкониятлар мавжудлигини қайд этиб ўтди.

Учрашувда томонлар Ўзбекистон ва Миср ўртасидаги алоқаларни янги босқичга олиб чиқишда яна қайси жиҳатларга эътибор қаратиш лозимлигига ҳам тўхтаб ўтишди.

**Ахборот хизмати**